tartuNLP/wikipedia-smugri-20251201 huggingface dataset:
Jaakko Nurminen

Jaakko Evert Nurminen (14. tammikuuta 1928 Kuusankoski – 21. maaliskuuta 2014) oli Kangasalan kunnanjohtaja vuosina 1960–1991. Kangasalan kunnansihteerinäkin Nurminen työskenteli. Lisäksi hän eläkkeellä palasi kunnallispolitiikkaan: vuonna 2004 hän oli sosiaalidemokraattien ääniharava kunnallisvaaleissa. Hänen kuolemansa johdosta Kangasalla järjestettiin suruliputus. Nurminen on haudattu Kangasalan Vanhalle hautausmaalle.
Aasiankilpikierto

Aasiankilpikierto ("Menispermum dauricum") on Aasiassa luontaisesti kasvava kilpikiertokasvilaji.
Ulkonäkö.
Aasiankilpikierto on kahdesta kolmeen metriä pitkäksi kasvava köynnös. Se on kesävihanta, osittain tyvestä puutunut, osittain ruohovartinen, ohutvartinen, juurivesallinen ja kaksikotinen. Lehdet ovat pitkäruotisia ja kilpimäisiä, lehtiruoti on kiinnittynyt lähellä lehtilavan keskustaa. Kukinto on tiheä terttumainen huiskilo, jossa on pieniä yksineuvoisia kukkia. Terälehtiä on kuudesta kahdeksaan, ne ovat verholehtiä lyhyempiä. Aasiankilpikierron hedelmä on luumarja. Laji muistuttaa melko paljon pohjoisamerikkalaista lajia kanadankilpikiertoa ("Menispermum canadense"), jolla on lyhyemmät juurivesat.
Levinneisyys.
Aasiankilpikiertoa esiintyy luonnonvaraisena Itä-Aasiassa. Levinneisyysalueeseen kuuluvat Japani, Korea, Koillis-Kiina ja Venäjän Kaukoitä. Se kasvaa siellä jokien ja purojen rannoilla.
Käyttö.
Aasiankilpikiertoa viljellään koristeköynnöksenä. Suomessa se on talvenkestävä V-vyöhykkeelle asti.
Nando Eggenberger

Nando Eggenberger (s. 7. lokakuuta 1999) on sveitsiläinen jääkiekkoilija, joka edustaa National Leaguessa pelaavaa EV Zugia. Hän on pelipaikaltaan laitahyökkääjä.
Eggenberger teki pääsarjadebyyttinsä vasta 16-vuotiaana kaudella 2015–2016.
Ruben Rampazzo

Ruben Rampazzo (s. 22. elokuuta 1993 Bolzano) on italialainen uransa lopettanut jääkiekkoilija. Hänellä on myös Sveitsin kansalaisuus. Rampazzo pelasi 2010-luvulla Italiassa, Sveitsissä ja Ruotsissa ja edusti Italian maajoukkuetta kolmissa 1. divisioonan maailmanmestaruuskisoissa.
Isokokoinen Rampazzo pelasi ammatilaisuransa alussa Ritten/Renonissa Italian pääsarjassa Serie A:ssa. Hän siirtyi sveitsiläiseen HC Davosiin kesällä 2015 ja pelasi siellä kaksi kautta. Välillä häntä lainattiin alempien sarjatasojen joukkueisiin. 2017–2018 Rampazzo pelasi Sveitsin toisella sarjatasolla EHC Vispissä ja hänen uransa viimeiseksi jääneellä kaudella 2018–2019 Ruotsin toisella sarjatasolla IK Panternissa.
Dragan Bender

Dragan Bender (s. 17. marraskuuta 1997 Čapljina, Bosnia ja Hertsegovina) on kroatialainen koripalloilija, pelipaikaltaan iso laitahyökkääjä. Hän edustaa NBA-seura Milwaukee Bucksia, jonne hän siirtyi vuonna 2019 edustettuaan kolme vuotta Phoenix Sunsia. Aiemmin hän on pelannut kotimaassaan ja Israelissa.
Bender varattiin NBA:han neljäntenä pelaajana. Hän pelasi Phoenix Sunsissa kausina 2016–2019 runkosarjassa 171 ottelua, joista 64 avauskokoonpanossa. Hän teki ottelua kohden 5,3 pistettä ja otti 3,8 levypalloa. Pudotuspeleihin Phoenix ei noina vuosina yltänyt.
Jakob Pöltl

Jakob Pöltl (s. 15. lokakuuta 1995 Wien) on itävaltalainen koripalloilija, pelipaikaltaan sentteri. Hän edustaa NBA-seura San Antonio Spursia.
Pöltl pelasi kaksi kautta yliopistokoripalloa Utahin yliopiston joukkueessa. Ennen Utahiin siirtymistään hän pelasi yhden kauden ajan Itävallan Bundesliigassa. Toronto Raptors varasi hänet NBA:han ensimmäisen kierroksen yhdeksäntenä pelaajana . Kahden Toronto-kauden jälkeen Pöltl siirtyi kaudeksi 2018–2019 San Antonio Spursiin.
Viheltäjähaukka

Viheltäjähaukka ("Haliastur sphenurus") on haukkojen heimoon kuuluva päiväpetolintu.Sen esiintymisaluetta ovat Australia, Indonesia, Uusi-Kaledonia ja Papua-Uusi-Guinea. Kanta on arvioitu elinvoimaiseksi, sillä esiintymisalue on hyvin laaja ja kanta riittävän suuri, vaikka kanta onkin hitaasti pienenemässä.
Sen pesintäaluetta ovat metsät, arot, pensaikot, savannit, erilaiset suot, järvet ja estuaarit.
Hammashaukka

Hammashaukka ("Harpagus bidentatus") on haukkojen heimoon kuuluva päiväpetolintu. Sen esiintymisaluetta ovat Belize, Bolivia, Brasilia, Kolumbia, Costa Rica, Ecuador, El Salvador, Ranskan Guyana, Guatemala, Guayana, Honduras, Meksiko, Nicaragua, Panama, Peru, Suriname, Trinidad ja Tobago sekä Venezuela. Sen kanta on arvioitu eloinvoimaiseksi, sillä esiintymisalue on hyvin laaja ja kanta riittävän suur, vaikka se onkin hitaasti pienenemässä.
Melko pienen petolinnun koko on 33–38 cm, ja se painaa 161–230 grammaa.
Sen elinpiiriä ovat subtrooppiset ja trooppiset kuivat savannit ja metsät aina 1 500 metrin korkeuteen saakka.
Jumalten aika

Jumalten aika on Moonsorrowin seitsemäs studioalbumi. Se julkaistiin 1. huhtikuuta 2016 levymerkillä Century Media. Albumi meni Suomen virallisen albumilistan ykköseksi viikolla 14/2016.
Albumi ylsi Soundin toimittajien ”Vuoden 2016 parhaat kotimaiset levyt top-20” -listan sijalle 14.
Kappaleet.
CD 1.
Kesto: 67:05
CD 2 (Deluxe Edition).
Kesto: 8:28
HMS Bombay Castle (1782)

HMS Bombay Castle oli Britannian Kuninkaallisen laivaston vuonna 1782 vesillelaskettu Elizabeth-luokan 74-tykkinen kolmannen luokan linjalaiva.
Valmistus.
Alus tilattiin 14. heinäkuuta 1779 Perry and Companyltä Blackwallista, missä köli laskettiin kesäkuussa 1780. Alus laskettiin vesille 14. kesäkuuta 1782 ja se varustettiin 19. kesäkuuta - 19. syyskuuta Woolwichissa. Aluksen rakentamiskustannuksista vastasi Itä-Intian komppania ja ainoastaan 13 139 punnan 9 shillingin ja 2 dimen varustamiskustannukset jäivät laivaston maksettaviksi.
Palvelus.
Alus otettiin palvelukseen toukokuussa 1782 ensimmäisenä päällikkönään James Cranston, mutta se poistettiin palveluksesta jo samana vuonna.
Alus otettiin uudelleen palvelukseen huhtikuussa 1783 Plymouthin vartiolaivaksi päällikkönään Herbert Sawyer. Alus varustettiin tehtävää varten elokuussa. Aluksen päälliköksi vaihtui 1785 Robert Fanshaw. Alus oli telakalla Plymouthissa lokakuusta 1786 lokakuuhun 1787, mistä se palasi palvelukseen helmikuussa 1787.
Anthony Malloy vastaanotti aluksen päällikkyyden vuonna 1789 ja alus varustettiin merelle lähtöön toukokuussa 1790 Plymouthissa. Alus liitettiin 1790 Espanjan laivaston alaisuuteen päällikkönään John Duckworth. Se poistettiin palveluksesta syyskuussa 1791. Alus kunnostettiin Plymouthissa heinäkuusta 1792 - tammikuuhun 1795, jolloin se palautettiin palvelukseen elokuussa 1784 päällikkönään Thomas Sotherby.
Alus lähti Välimerelle helmikuussa 1795. Alus ajoi matalikolle 21. joulukuuta 1796 Tagus-joen suulla, minne se hylättiin kuusi päivää myöhemmin.
HMS Powerful (1783)

HMS Powerful oli Britannian kuninkaallisen laivaston vuonna 1783 vesillelaskettu Elizabeth-luokan 74-tykkinen kolmannen luokan linjalaiva.
Valmistus.
Alus tilattiin 4. heinäkuuta 1780 Perry and Companyltä Blackwallista, missä köli laskettiin huhtikuussa 1781. Alus laskettiin vesille 3. huhtikuuta 1783 ja valmistui 11. elokuuta Woolwichissa, jolloin kustannukset olivat olleet kuparoinnista ja varustamisesta 12 587 puntaa 18 shillinkiä ja 2 dimeä.
Palvelus.
Alus otettiin palvelukseen huhtikuussa 1783 päällikkönään Thomas Fitzherbert, mutta se poistettiin palveluksesta jo vuonna 1785. Alus palautettiin palvelukseen toukokuussa 1786 päällikkönään Andrew Sutherland kontra-amiraali Thomas Gravesin lippulaivaksi. Aluksella tehtiin pieniä korjauksia Plymouthissa toukokuusta 1788 maaliskuuhun 1789.
Alus palasi palvelukseen joulukuussa 1792 päällikkönään Thomas Hicks ja alus oli varustettavana maaliskuusta 1793 tammikuuhun 1794. Alus lähti 15. tammikuuta 1794 Jamaikalle päällikkönään William Otway. Elokuussa alus poistettiin palveluksesta.
Alus siirrettiin 1805 Itä-Intian laivueeseen. Se valtasi 13. kesäkuuta 1806 Trincomaleen edustalla ranskalaisen kaapparin "L'Henrietten".
Alus romutettiin toukokuussa 1812 Chathamissa.
Lääkärikeskus Aava

Lääkärikeskus Aava on suomalainen hoitoalan perheyritys. Aava on perustettu vuonna 1966, ja sen nimi tulee perustajien sukunimistä Aho, Aro, Vaheri ja Aho. Yritys toimii kahdellatoista paikkakunnalla, jotka ovat Espoo, Helsinki, Hyvinkää, Hämeenlinna, Järvenpää, Kerava, Kuopio, Oulu, Tampere, Tuusula, Turku ja Vantaa.
Aho Group yhdisti Lääkärikeskus Aavan nimelle omistamiaan yhtiöitä vuonna 2012. Silloin siitä tuli on liikevaihdolla mitattuna alan neljänneksi suurin ketju.
Vuonna 2012 sillä oli 80 000 työterveyshuollon asiakasta.
Erä (lehti)

Erä on Otavamedian julkaisema 12 kertaa vuodessa ilmestyvä aikakauslehti, jonka sisältö käsittelee retkeilyä, kalastusta, metsästystä ja luontoa. Lehdessä on myös suomalaisten retkeilijöiden kokemukseen perustuvaa retkikohde- ja välinetietoa. Lehden vastaava päätoimittaja on Sami Rainisto (2024-).
Erä.fi-sivusto koostuu kalastuksesta, metsästyksestä, retkeilystä, artikkeleista, keskustelufoorumeista ja blogeista. "Erä" on saatavana digilehtenä.
Florian Jozefzoon

Florian Marc Jozefzoon (s. 9. helmikuuta 1991 Saint-Laurent-du-Maroni, Ranskan Guayana, Ranska) on alankomaalainen jalkapalloilija, joka edustaa Englannin mestaruussarjassa pelaavaa Derby Countya. Pelipaikaltaan hän on oikea laitalinkki.
Jozefzoon aloitti ammattilaisuransa Ajaxissa, jossa hän pelasi ensimmäisen Eredivisien ottelunsa 14. elokuuta 2010 Ajaxin voittaessa Vitessen kotonaan 4–2. Hän pelasi kaudella 2010–2011 kaikkiaan neljä pääsarjaottelua ja oli voittamassa Alankomaiden-mestaruutta. Kesällä 2011 Jozefzoon lainattiin toiseen pääsarjaseuraan NAC Bredaan, jossa hän pelasi kauden 2011–2012 aikana 16 sarjaottelua.
Kesällä 2012 Jozefzoon siirtyi 400 000 euron siirtosummalla niin ikään Eredivisiessä pelanneeseen RKC Waalwijkiin. Hän teki läpimurtonsa pääsarjatasolla kuuluen joukkueen runkopelaajiin kaudella 2012–2013 pelaten 34 sarjaottelua ja tehden niissä seitsemän maalia. Kesällä 2013 Jozefzoon siirtyi neljänteen Eredivisie-seuraansa, kun PSV Eindhoven hankki hänet 400 000 eurolla. Ensimmäisellä kaudellaan seurassa Jozefzoon pelasi 16 pääsarjaottelua ja teki niissä kaksi maalia. Kaudella 2014–2015 hän ehti pelata 15 pääsarjaottelua ja tehdä niissä kaksi maalia, kunnes loukkasi eturistisiteensä tammikuussa 2015. PSV Eindhoven voitti kauden päätteeksi Alankomaiden-mestaruuden.
Vamma piti Jozefzoonin sivussa kentiltä lokakuuhun 2015 asti. Hän pelasi ensimmäisen ottelunsa loukkaantumisen jälkeen 16. lokakuuta, kun PSV Eindhovenin kakkosjoukkue pelasi Eerste divisiessä 1–1-tasapeliin päättyneen vierasottelun Fortuna Sittardia vastaan.
Jozefzoon on edustanut Alankomaita alle 19- ja alle 21-vuotiaiden maajoukkuetasolla.
Saavutukset.
Ajax
PSV Eindhoven
Maksim Kanunnikov

Maksim Sergejevitš Kanunnikov (, s. 14. heinäkuuta 1991 Nižni Tagil, Neuvostoliitto) on venäläinen jalkapalloilija, joka edustaa Venäjän liigassa pelavaa Rubin Kazania. Pelipaikaltaan hän on oikea laitalinkki.
Seurajoukkueura.
Kanunnikov pelasi juniorina Zenit Pietarin akatemiassa. Hän pelasi ensimmäisen pääsarjaottelunsa 23. elokuuta 2009, kun Zenit kohtasi 1–1-tasapeliin päättyneessä kotiottelussa Lokomotiv Moskovan. Se oli hänen ainoa pääsarjaottelunsa kaudella 2009. Kaudella 2010 Kanunnikov edusti Zenitiä 12 liigaottelussa ja oli voittamassa sekä Venäjän-mestaruutta että Venäjän cupia. Tammikuussa 2011 Zenit lainasi Kanunnikovin toiseen liigaseuraan Tom Tomskiin, jossa hän kaudella 2011–2012 pelasi 28 liigaottelua. Kauden kevätpuoliskolla hän pelasi myös Zenitissä kymmenen liigaottelua ja voitti toisen Venäjän-mestaruutensa.
Kauden 2012–2013 alussa Kanunnikov ehti pelata Zenitissä yhdeksän liigaottelua, kunnes seura myi hänet tammikuussa 2013 miljoonan euron siirtosummalla niin ikään Venäjän liigassa pelaavaan Amkar Permiin. Hän edusti seuraa kevään aikana 11 liigaottelussa ja seuraavalla kaudella 24 liigaottelussa. Heinäkuussa 2014 Kanunnikov siirtyi neljänteen Venäjän liigan seuraansa, kun Rubin Kazan hankki hänet 1,5 miljoonalla eurolla. Kaudella 2014–2015 Kanunnikov pelasi 26 liigaottelua.
Maajoukkueura.
Venäjän A-maajoukkueessa Kanunnikov pelasi ensimmäisen ottelunsa 26. toukokuuta 2014, kun Venäjä voitti Slovakian 1–0. Kanunnikov oli mukana MM-kilpailuissa 2014, joissa hän pelasi alkulohko-otteluissa Belgiaa ja Algeriaa vastaan.
Saavutukset.
Zenit Pietari
Jääpallon maailmanmestaruuskilpailut 2016

Jääpallon vuoden 2016 MM-kilpailut pelattiin 1.–14. helmikuuta 2016 Uljanovskissa Venäjällä. A-sarja pelattiin aluksi 1.-7. helmikuuta ja B-sarja 10.-14. helmikuuta 2016. Yksi A-sarjan ottelu, puolivälieräottelu Venäjä-Yhdysvallat, pelattiin Dimitrovgradissa. Turnaus oli järjestyksessään 36. jääpallon maailmanmestaruuskilpailu. Kisojen pääpelipaikkana oli superliigajoukkue Volgan kotikenttä Volga-Sport-Arena. Suuremman katsomokapasiteettiin vuoksi yleisömääriltään ennakkoon suositut ottelut, kuten pronssi- ja loppuottelu, pelattiin luonnonjääkentällä Trud-stadionilla A-sarjan ja maailmanmestaruuden voitti isäntämaa Venäjä.
Uutena maana kisoihin osallistui Tšekki, ja Ukraina palasi yhden välivuoden jälkeen kisoihin. Sen sijaan Kanada ei edelleenkään osallistunut MM-kisoihin. Näin maalle poissaolo oli jo toinen peräkkäinen. Urheilullisesti Kanada osoitti kykynsä ennen MM-kisoja käydyssä maaottelussa, jossa A-sarjassa pelaava Yhdysvallat voitti Kanadan numeroin 6-2, mikä osoitti Kanadan jääpallojoukkueen kuuluvan vähintään B-sarjan A-lohkoon.
Pelaajista amerikkalainen Rick Haney pelasi ennätykselliset uransa 20. MM-kisat ensimmäisten tapahtuessa vuonna 1991. Suomen Sami Laakkoselle, vuoden 2004 maailmanmestarille ja 16 MM-kisojen veteraanille, kisat olivat viimeiset hänen omien sanojensa mukaan.
Suomen joukkue.
Suomen joukkue oli nyt saamaansa hopeaa ennen sijoittunut neljä kertaa neljänneksi. Suomen joukkueen pelaajista 10 pelasi Ruotsin sarjoissa ja 7 Suomen Bandyliigassa. Heistä kuitenkin yhtä eli nuorta Tuomas Määttää lukuun ottamatta muut olivat pelanneet urallaan Ruotsin pääsarjassa. Valinnan yhteydessä päävalmentaja Antti Parviainen oli todennut pelaajavalinnoistaan seuraavaa:
B-sarja.
B-sarjassa kisojen avausottelunssa Viro peluutti edustuskelvotonta Aleksander Saveljevia, minkä vuoksi Viron 6-2 voitto tuomittiin Viron 0-5 tappioksi. Viro peluutti Saveljevia toistamiseen ottelussa Saksaa vastaan ja alkuperäinen 7-7 tulos muutettiin Saksan 0-5 voitoksi ja samalla Viro diskattiin turnauksesta. Myös Unkarin 3-2 voitto Virosta muutettiin Unkarin 5-0 voitoksi.
A-lohko.
1 Viro tuomittiin häviämään ottelunsa joukkueen käytettyä edustuskelvotonta pejaajaa ja maa suljettiin turnauksesta.
Jatkosarjat.
Viron joukkueen hylkäämisen jälkeen A-lohkon kolmen joukkueen lisäksi B-lohkon viisi joukkuetta karsi B-sarjan voitosta cup-turnauksella aloittaen puolivälierillä. B-sarjan voitto tuli näin kolmella peräkkäisellä voitolla.
British Academy Film Awards 2010

British Academy Film Awards 2010&lt;br&gt;
21. helmikuuta 2010
Paras elokuva: &lt;br&gt;
The Hurt Locker
Paras brittielokuva: &lt;br&gt;
Fish Tank 
Paras ohjaus: &lt;br&gt;
The Hurt Locker
Eniten palkintoja: &lt;br&gt;
The Hurt Locker (6)
Eniten ehdokkuuksia: &lt;br&gt;
The Hurt Locker (8)An Education (8)
British Academy Film Awards 2010 oli 63:s Bafta-palkintogaala. Palkintoja jaettiin vuoden 2009 elokuville. Gaala järjestettiin 21. helmikuuta 2010.
HMS Swiftsure (1787)

HMS Swiftsure oli Britannian kuninkaallisen laivaston vuonna 1787 vesillelaskettu Elizabeth-luokan 74-tykkinen kolmannen luokan linjalaiva.
Valmistus.
Alus tilattiin 19. kesäkuuta 1782 Deptfordista John &amp; William Wellsiltä, missä köli laskettiin toukokuussa 1784. Alus laskettiin vesille 4. huhtikuuta 1787 ja se valmistui 22. toukokuuta Deptfordissa ja 21. elokuuta Woolwichissa. Aluksen valmistuskustannukset olivat 31 241 puntaa 3 shillinkiä ja 5 dimeä, mihin tuli lisäksi varustamiskulut Deptfordissa 10 643 puntaa ja kuparointi Woolwichissa 1 635 puntaa.
Palvelus.
Alus otettiin palvelukseen kesäkuussa 1790 päällikkönään Sir James Wallace. Alus oli varusteltavana Plymouthissa helmi-maaliskuussa 1791Alus varustettiin elokuussa Plymouthissa palvelukseen Kanaalin alueella. Se poistettiin palveluksesta syyskuussa 1791. Alus oli kesäkuusta lokakuuhun 1793 varustettavana Plymouthissa ja se otettiin palvelukseen heinäkuussa päällikkönään Charles Boyles. Alus oli 1794 Irlannin asemalla kontra-amiraali Sir Robert Kingsmillin lippulaivana. Alus valtasi 5. toukokuuta 36-tykkisen "L'Atalanten".
Alus osallistui 1. elokuuta 1798 Aboukirin taisteluun. Ranskan laivaston amiraali Ganteaumen johtama laivasto-osasto valtasi aluksen 24. kesäkuuta 1801 Dernan niemen edustalla. Valtauksessa sai surmansa kaksi ja haavoittui kahdeksan, joista kaksi kuolettavasti, miehistönjäsentä.
Ranskan laivaston Swiftsure.
Alus liitettiin Ranskan laivastoon nimellä "Le Swiftsure". Se osallistui 21. lokakuuta 1805 Trafalgarin taisteluun, jossa Britannian kuninkaallinen laivasto valtasi aluksen.
HMS Irresistible.
Aluksen saamat vauriot korjattiin Gibraltarilla. Alus otettiin palvelukseen huhtikuussa 1806 nimellä "HMS Irresistible", koska laivastossa oli jo alus nimellä "HMS Swiftsure". Alus palautettiin palvelukseen vankilalaivana maaliskuussa 1808 päällikkönään George Fowke.
Alus romutettiin tammikuussa 1816 Chathamissa.
Tyykköönjärvi

Tyykköönjärvi on Satakunnassa Jämijärvellä Tyykkööllä sijaitseva järvi, joka kuuluu Kokemäenjoen vesistössä Ikaalisten reitin valuma-alueen Jämijärven valuma-alueeseen. Tyykköönjärvi on osa Palojoen valuma-aluetta.
Maantietoa.
Järven pituus on 650 metriä, leveys 500 metriä ja sen pinta-ala on 11 hehtaaria. Se sijaitsee Tyykköön kylän peltoalueen keskellä. Siihen laskee kolme pelto-ojaa, jotka alkavat kauempana metsä- ja suoalueilta. Lännestä tuleva oja alkaa Saarikeitaan ja Mustakeitaan turvetuotantoalueelta. Laskuoja lähtee järven lounaispäästä ja se alkaa Myllyojan nimisenä ja jatkuu alajuoksulla Tyykköönojana, kun se yhtyy pohjoisesta tulevaan Palojokeen. Palojoki laskee vuorostaan Jämijärveen. Tyykköönjärvi on rannoiltaan voimakkaasti soistunut. Avoveden alue on enää 450 metriä pitkä ja 300 metriä leveä. Turvesuolta laskevan ojan suun eteen on muodostanut suistolaajentuma, joka on 100 metriä pitkä. Rantaviivan pituus on 1,3 kilometriä. Järven vaikutuspiirissä on useita maataloja, mutta järven rannoille ei ole rakennettu vapaa-ajan asuntoja. Järven ohitse kulkee yhdystie 2603, josta haarautuu Tyykköön kylässä koilliseen jatkava yhdystie 13241.
Kotilääkäri

Kotilääkäri on Otavamedian julkaisema 10 kertaa vuodessa ilmestyvä hyvinvointi- ja terveyslehti. Lehden sisältö käsittelee aiheita, terveys, hyvinvointi, liikunta, ravitsemus ja asiantuntijoiden terveysjuttuja sekä lukijoiden tarinoita elämästä. "Kotilääkäri"-lehden pyrkimys on innostaa pitämään huolta itsestään, lisäksi lehti käsittelee aiheita laihdutuksesta sekä kauneudesta. Lehden päätoimittajana toimi 1991 alkaen Tarja Hurme, 2018–2022 Erkki Meriluoto ja vuonna 2022 päätoimittajana aloitti Emma Koivula.
Verkkosivusto Kotilääkäri.fi koostuu ajankohtaisista terveys- ja hyvinvoinnin asioista sekä keskustelufoorumista.
Historiaa.
Lehti perustettiin lääkäriseura Duodecimin aloitteesta vuonna 1889 nimellä "Suomen Terveydenhoitolehti". Sen ensimmäinen päätoimittaja oli Haapajärven piirilääkäri Konrad ReijoWaara, joka näki tärkeäksi kansan valistamisen hygienian edistämiseksi ja lapsikuolleisuuden vähentämiseksi. Vuonna 1933 lehti siirtyi Otavan kustannettavaksi, ja sen levikki nousi kolmesta tuhannesta vuosikymmenen lopun 30 000 kappaleeseen. Lasten terveys säilyi keskeisenä teemana niin, että lehden päätoimittajista neljä oli lastenlääkäreitä ja yksi merkittävä lehden avustaja oli Arvo Ylppö. 1950-luvulla alettiin panostaa journalismiin Antti Mattilan johdolla. Vuonna 1975 lehti siirtyi Yhtyneille Kuvalehdille, ja nimi muutettiin silloisen suositun televisiosarjan pohjalta "Kotilääkäriksi"..
Janoi Donacien

Janoi Donacien (s. 3. marraskuuta 1993 Castries, Saint Lucia) on saintlucialainen jalkapalloilija, joka edustaa Englannin kakkosliigassa pelaavaa Chesterfieldiä. Pelipaikaltaan hän on keskuspuolustaja.
Donacien siirtyi Luton Townin junioreista Aston Villan junioreihin vuonna 2010. Hän nousi Aston Villan edustusjoukkueeseen vuonna 2014. Aston Villa lainasi Donacienia Englannin kakkosliigan seuroihin. Kaudella 2014–2015 hän pelasi 31 ottelua Tranmere Roversissa. Kauden 2015–2016 Donacien aloitti Wycombe Wanderersissa, jossa hän pelasi kaksi ottelua. Syyskuussa 2015 hänet lainattiin Newport Countyyn. 
Donacien oli vuosina 2016–2019 Accrington Stanleyn kanssa. Joukkue voitti keväällä 2018 Englannin kakkosliigan ja nousi Englannin ykkösliigaan. Accrington-aikanaan Donacien oli kaudella 2018–2019 lainassa Ipswich Townissa, johon hän siirtyi seuraavaksi kaudeksi. Ipswich lainasi hänet vuonna 2019 Accrington Stanleyyn ja vuonna 2021 Fleetwood Towniin. Ipswich sijoittui keväällä 2023 ykkösliigan toiseksi, ja joukkue nousi Englannin mestaruussarjaan. Hän pelasi Ipswichissä kaikkiaan 13 ottelua mestaruussarjassa ja 94 ottelua ykkösliigassa. Hänen sopimuksensa Ipswichin kanssa päättyi kesällä 2024. Tammikuusta 2025 alkaen hän on edustanut kakkosliigassa pelaavaa Chesterfieldiä.
Donacien pelasi vuonna 2023 ensimmäiset kolme maaotteluansa Saint Lucian paidassa.
Vene (lehti)

Vene oli Otavamedian julkaisema 12 kertaa vuodessa ilmestynyt harrastelehti, jonka sisältö käsitteli veneilyä, veneilyvarusteita, veneilyelämää ja satamia.
Lehden ensimmäinen näytenumero julkaistiin vuonna 1966 Lehtimiesten kustantamana. Lehti alkoi ilmestyä säännöllisesti vuonna 1967.
Lehti antoi veneilijöille veneilyä koskevia neuvoja ja kertoi, mitä suomalaisessa ja ulkomaisessa veneilyelämässä tapahtuu. Talvisaikaan lehti kertoi tulevan kauden venematkoista ja veneilyn ympäristöön sekä ympäröivän yhteiskunnan veneilyyn vaikuttavista tekijöistä. Lehti myös testasi veneitä.
"Vene" oli luettavissa maksullisena digilehtenä sekä valikoiduin osin verkkosivustolla venelehti.fi.
Lehden viimeinen numero ilmestyi 9. joulukuuta 2024. Otavamedia yhdisti lehden sisällöt yhtiön toiseen veneilyaiheiseen lehteen "Kippariin". Lakkautushetkellä "Kipparilla" oli "Venettä" enemmän tilaajia.
Karolina Kołeczek

Karolina Kołeczek (15. tammikuuta 1993 Sandomierz) on puolalainen aitajuoksija. 
Hän sijoittui yleisurheilun alle 23-vuotiaiden Euroopan-mestaruuskilpailujen 100 merrin aidoissa toiseksi sekä Tampereella 2013 että Tallinnassa 2015. Berliinin EM-kilpailuissa 2018 hän oli kuudes. EM-kilpailujen välierissä hän karsiutui Zürichissä 2014 ja Amsterdamissa 2016. MM-kilpailuissa hän on karsiutunut välierissä Pekingissä 2015 ja Dohassa 2019 sekä olympialaisissa alkuerissä Rio de Janeirossa 2016.
Sisäratojen MM-kilpailuissa Kołeczek on karsiutunut 60 metrin aitajuoksun välierissä Birminghamissa 2018. EM-hallikilpailuissa hän karsiutui välierissä Prahassa 2015 ja Toruńissa 2021 sekä alkuerissä Belgradissa 2017 ja Glasgow'ssa 2019.
Hänen ennätyksensä 100 metrin aitajuoksussa on 12,75 ja se on juostu Chorzówissa kesäkuussa 2019. 60 metrin aidat hän on juossut hallissa parhaimmillaan aikaan 7,96 Toruńissa helmikuussa 2021.
Oerlikon FFS

Oerlikon FFS oli Oerlikonin valmistama 20 millimetrin konetykki, joka pohjautui Reinhold Beckerin suunnittelemaan 20 × 72 mm:n RB -tykkiin (, jossa Hylsyn laippa on pienempi halkaisijaltaan kuin muu hylsy. Olake ja laippa muodostavat latausmekanismin vaatiman uran.) Suunnitteluyhtiö SEMAG oli ostanut aseen piirustukset ja myi ne edelleen sveitsiläiselle Oerlikonille. Tykin kaliperiksi muutettiin 20 ×x 110 RB. Aseen toimintaperiaate oli massasulku, joka perustuu patruunan rekyyliin, lukon massaan ja jouseen.
20 × 110:n ammusta käyttävä versio oli käytössä Ranskan ilmavoimien hävittäjissä Hispano Suizan lisenssillä valmistamana nimillä Hispano-Suiza HS.7 ja Hispano-Suiza HS.9 ennen toista maailmansotaa. Ase oli rumpusyöttöinen, ja siihen mahtui 60 patruunaa.
Patruunaa muuttamalla saksalainen Ikaria kehitti Oerlikonista MG FF -tykin.
Rumpusyöttöisestä 20 × 110 versiosta tuli länsi-liittoutuneiden tärkein 20 millimetrin ilmatorjuntatykki toisessa maailmansodassa sekä laivastossa että maavoimissa erilaisina asennuksina. Sen nimike oli tällöin Oerlikon S. Yksittäisasennus oli MK II.Sen tulinopeus oli 450 ls/min. Pariasennus oli nimeltään MK V. Nelipiippuista versiota käytti Yhdysvaltain laivasto.
20 × 72 kaliperisen version otti käyttöön keisarillisen Japanin laivaston ilmavoimat nimellä Tyyppi 99-1. Japanin laivaston ilmavoimat otti 20 × 101 RB patruunaa käyttävän version käyttöön nimellä Tyyppi 99-2. Asetta kehitettiin edelleen muuttamalla rumpusyöttö vyösyötöksi, jolloin tyyppinimeksi tuli 99-1 malli 4.
Ettore Gliozzi

Ettore Gliozzi (s. 23. syyskuuta 1995 Siderno, Italia) on italialainen jalkapalloilija. Gliozzi edustaa Italian Lega Prossa pelaavaa Südtirolia, jossa hän on lainassa Serie A:ssa pelaavasta Sassuolosta. Pelipaikaltaan Gliozzi on hyökkääjä.
Gliozzi aloitti ammattilaisuransa Sassuolossa. Hän pelasi ensimmäisen ottelunsa Serie A:ssa 19. tammikuuta 2014 joukkueen hävitessä kotonaan Torinolle 0–2. Se on myös toistaiseksi Gliozzin ainoa pääsarjaottelu. Kaudella 2014–2015 Gliozzi pelasi lainalla Forlìssa kaksi Lega Pro -ottelua. Elokuussa 2015 hänet lainattiin Lega Prossa pelaavaan Südtiroliin.
Onan

Onan on Raamatussa esiintyvä henkilö ensimmäisen Mooseksen kirjan 38. luvussa. Onan oli Juudan toiseksi vanhin poika, jonka Jahve antoi kuolla, koska hän ei suostunut siittämään jälkeläistä leskeksi jääneelle kälylleen. Kieltäytyminen lapsen siittämisestä oli vastoin leviraattiavioliiton periaatetta, ja sillä oli suuri taloudellinen merkitys perinnönjaon kannalta Vanhan testamentin patriarkkojen aikakauden yhteisöissä.
Itsetyydytystä tarkoittava sana "onania" ja siitä johdettu verbi "onanoida" pohjautuvat Onanin nimeen, vaikka Raamattu ei kerro Onanin harrastaneen itsetyydytystä vaan keskeytettyä yhdyntää (hän ”antoi siemenensä mennä maahan”). Eräät ehkäisyä vastustavat kristinuskon suunnat kuten vanhoillislestadiolaisuus opettavat, että kertomus osoittaa kaiken ehkäisyn synniksi.
Stefan Ulmer

Stefan Ulmer (s. 1. joulukuuta 1990 Dornbirn, Itävalta) on itävaltalainen jääkiekkopuolustaja. Hän laukoo oikealta.
Ura.
Seuraura.
Ulmer siirtyi jo varhain juniorina Itävallasta Sveitsiin GCK Lionsin junioreihin. Hän voitti seurassa Elite Jr. A:n mestaruuden vuonna 2007. Kaudella 2006–2007 Ulmer debytoi myös 16-vuotiaana miesten peleissä pelattuaan GCK:ssa kolme runkosarja- ja yhden playoff-ottelun Sveitsin toiseksi korkeimmalla sarjatasolla National League B:ssä.
WHL-joukkue Spokane Chiefs varasi Ulmerin 34. pelaajana . Hän siirtyi joukkueeseen kaudeksi 2007–2008, joka päättyi WHL:n mestaruuteen, Ed Chynoweth Cupiin. Kolmen Chiefsissa vietetyn vuoden jälkeen Ulmer palasi kaudeksi 2010–2011 Sveitsiin ja siirtyi National League A -joukkue HC Luganon riveihin. Hänellä on maassa vietettyjen juniorivuosiensa ansiosta käytössään ns. Sveitsin pelaajalisenssi, joten Ulmer ei vie paikkaa joukkueen ulkomaalaiskiintiöstä. Hän jakoi kaudella 2011–2012 Luganon sisäisen tehotilaston voiton Jaroslav Bednářin kanssa lukemalla +4. Ulmer voitti joukkueen sisäisen tehotilaston myös kaudella 2013–2014 lukemalla +18. Hän jakoi myös NLA:n puolustajien pistepörssin kahdeksannen sijan kolmen muun pelaajan kanssa tehoilla 7+14=21.
Kaudella 2015–2016 Ulmer edusti Luganoa myös Spengler Cupissa, jossa joukkue eteni finaaliin, mutta hävisi kuitenkin Kanadalle lukemin 4-3.
Maajoukkueura.
Ulmer edusti Itävaltaa Sotšin olympiakisoissa 2014 sekä IA-divisioonan MM-kilpailuissa vuonna 2012, jolloin hän voitti hopeaa. Yhteensä Ulmer on pelannut 34 A-maaottelua tehopistein 4+10=14. Hän teki A-maajoukkuedebyyttinsä 16. joulukuuta 2010 Slovenian Jesenicessä Norjaa vastaan.
Ulmer pelasi myös alle 20-vuotiaiden MM-kilpailuissa vuonna 2010, jolloin hän toimi Itävallan varakapteenina ja voitti joukkueen sisäisen syöttöpörssin kuudella syötöllään. Ulmer pelasi myös I-divisioonan MM-kilpailuissa vuosina 2008 (A-lohkon hopeaa) ja 2009 (B-lohkon kultaa). Hän voitti jälkimmäisen turnauksen piste- ja maalipörssin pelipaikastaan huolimatta tehoilla 5+6=11 ja ylsi myös turnauksen jaettuun syöttöpörssin voittoon joukkuetovereidensa Raphael Herburgerin ja Michael Schiechlin kanssa. Ulmer voitti myös turnauksen tehotilaston lukemalla +12. Hänet valittiin turnauksen parhaaksi puolustajaksi.
Ulmer pelasi myös alle 18-vuotiaiden I-divisioonan MM-kilpailuissa vuosina 2007 ja 2008.
Muuta.
Ulmerin isoveli Martin on myös Itävallan maajoukkuepuolustaja. Hän pelaa NLB-joukkue EHC Oltenissa.
Maalla (lehti)

Maalla on suomalainen yhdeksän kertaa vuodessa ilmestyvä aikakauslehti, jota julkaisee Otavamedia. Lehti käsittelee maaseudulla asumista sekä sisustus-, keittiö- ja puutarhaideoita. Lehden sisältöön kuuluu muun muassa ohjeita käsitöihin, nikkarointiin ja vanhojen esineiden kunnostukseen. Lehden päätoimittaja on Saija Hakoniemi.
Eeva Anttila

Eeva Helena Anttila (s. 20. marraskuuta 1960 Vaasa) on Taideyliopiston Teatterikorkeakoulun tanssipedagogiikan professori. Hänet on valittu Vuoden professoriksi vuonna 2016. Hän on ollut vuodesta 2006 lähtien Teatterikorkeakoulun professori vastuualueenaan Teatterikorkeakoulun tanssiopettajan maisteriohjelma. Sitä ennen vuodesta 1996 hän toimi Teatterikorkeakoulussa tanssipedagogiikan lehtorina ja assistenttina.
Anttila on suorittanut vuonna 2003 Teatterikorkeakoulussa tohtorin tutkinnon. Väitöskirjassaan hän käsitteli dialogista tanssipedagogiikkaa. Väittelyn jälkeen hän jatkoi tutkimustyötä Suomen Akatemian rahoittamassa hankkeessa "Ethics and Politics in Dance" (2002–2004). Sen jatkoksi hän työskenteli kolmivuotisessa hankkeessa "Challenging the Notion of Knowledge" (2005–2007), jota rahoittivat yhdessä Suomen Akatemia ja Taiteen keskustoimikunta. Hän johti vuonna 2009 aloitettua Koko koulu tanssii! -hanketta, ja sitten oli vuorossa Strategisen tutkimuksen neuvoston rahoittama "Arts as Public Service: Strategic Steps towards Equality" -hanke, jossa Anttila vetää Arts at School tutkimusryhmää.
Eeva Anttila toimii Taideyliopiston hallituksessa 2018–2021.
Tadas Sedekerskis

Tadas Sedekerskis (s. 17. tammikuuta 1998 Nida) on liettualainen koripalloilija, pelipaikaltaan pieni laitahyökkääjä. Hän pelaa tällä hetkellä lainalla Espanjan toiseksi korkeimmalla sarjatasolla Peñas Huescan joukkueessa.
Sedekerskis siirtyi vuonna 2013 Liettuasta Espanjan Liga ACB:n Laboral Kutxa Baskoniaan. Debyyttinsä seuran edustusjoukkueessa hän teki vasta 17-vuotiaana maaliskuussa 2015.
Luca Antei

Luca Antei (s. 19. huhtikuuta 1992 Rooma, Italia) on italialainen jalkapalloilija, joka edustaa Serie B:n kaudella 2019–2020 voittanutta Beneventoa. Serie A:ssa hän on pelannut Beneventon lisäksi Sassuolon joukkueessa. Pelipaikaltaan hän on keskuspuolustaja.
Antei on Roman kasvatti. Ensimmäiset miesten sarjaottelunsa hän pelasi Serie B:n Grossetossa, jonne Roma lainasi hänet kaudeksi 2011–2012. Antei pelasi seurassa 21 sarjaottelua. Tammikuussa 2013 Roma lainasi Antein toiseen Serie B -seuraan, Sassuoloon, jossa hän pelasi kevään aikana kaksi sarjaottelua seuran noustessa pääsarjaan. Kauden jälkeen Sassuolo hankki Antein 500 000 euron siirtosummalla.
Ensimmäisen pääsarjaottelunsa Antei pelasi 25. syyskuuta 2013, kun Sassuolo pelasi 1–1-tasapeliin päättyneen vierasottelun Napolia vastaan. Yhteensä hän pelasi 22 pääsarjaottelua . Kaudella 2014–2015 Antein vastuu pieneni, ja hän istui enimmäkseen vaihtopenkillä pelaten kahdeksan sarjaottelua.
Antei kuului Italian maajoukkueeseen alle 21-vuotiaiden EM-kilpailuissa Israelissa 2013 ja Tšekissä 2015. Vuoden 2013 kilpailuissa Italia saavutti hopeaa. Antei pelasi vuoden 2013 turnauksessa kaksi ja vuoden 2015 turnauksessa neljä ottelua. Yhteensä Antei on pelannut 13 nuorten maaottelua.
Jussi Laakso

Jussi Tapani Laakso (s. 12. kesäkuuta 1976) on suomalainen HKVT-tutkinnon suorittanut koripallovalmentaja. Hänet palkittiin vuosina 2018 ja 2023 Korisliigan vuoden valmentajana.
Ura.
Forssan Koripoikien kasvatti aloitti valmennusuransa 14-vuotiaana Riihimäen Kolmoskorin 79-syntyneiden poikien kanssa. Samassa seurassa hän valmensi 84-85 -syntyneitä poikia useamman vuoden.
Vuosina 1998-2001 hän toimi BC Nokian 84-85 -syntyneiden tyttöjen päävalmentajana, josta tie vei miesten SM-sarjaan Lappeenrannan NMKY:n palvelukseen.
Vuodet 2002–2004 Laakso toimi Catzin naisten ja A-tyttöjen päävalmentajana. Vuodet 2004–2008 hän toimi Helsingin NMKY:n naisten edustusjoukkueen päävalmentajana. Laakson aikana HNMKY nousi naisten SM-sarjaan vuonna 2006 ja voitti SM-pronssia kaudella 2007–2008.
Laakso on toiminut Suomen nuorten maajoukkueiden valmennustehtävissä ja naisten maajoukkueen apuvalmentajana vuosina 2009–2010. Tapiolan Hongassa hän valmensi A-tytöt Suomen mestaruuteen vuosina 2010 ja 2012 sekä B-tytöt Suomen mestaruuteen vuosina 2014 ja 2015.
Tapiolan Hongan naisten joukkueista Laakso toimi kauden 2008–2009 naisten I-divisioonassa pelanneen Honka Akatemian apuvalmentajana ja vuosina 2009–2012 saman joukkueen päävalmentajana. Kauden 2012–2013 Laakso toimi Hongan naisten edustusjoukkueen päävalmentajana naisten SM-sarjassa voittaen kauden päätteeksi SM-pronssia.
Toukokuussa 2015 Laakso siirtyi Korisliigassa pelanneen Kauhajoen Karhun apuvalmentajaksi kaksivuotisella sopimuksella. Helmikuussa 2017 hänen tiedotettiin nousevan seuraavaksi kaudeksi Karhu Basketin päävalmentajaksi.
Laakson valmentama Karhu Basket voitti Suomen-mestaruuden vuosina 2018 ja 2019. Kaudeksi 2019–2020 Laakso siirtyi Helsinki Seagullsin päävalmentajaksi ja voitti Suomen cup mestaruuden.
Joulukuussa 2020 Laakso teki kolmen kauden mittaisen jatkosopimuksen Seagullsin kanssa. Näiden kolmen kauden aikana hän voitti kaksi Suomen cup mestaruutta ja kaksi pronssia. Viimeisellä sopimusvuodellaan Laakso voitti Helsinki Seagullsin kanssa Suomen mestaruuden.
Marraskuussa 2023 Laakso teki loppukauden sopimuksen Saksaan HAKRO Crailsheim Merlinsin päävalmentajaksi. Hän palasi kauden jälkeen Suomeen toukokuussa 2024 ja aloitti Touhun Pojat Lauttasaaren (ToPoLa) päävalmentajana.
Urheilulehti kuvaili Laaksoa toukokuussa 2018 verraten rauhalliseksi ja asialliseksi valmentajaksi, jonka valmennuksen painopiste on kokonaisuudessa.
Kris Bryant

Kristopher Lee "Kris" Bryant (s. 4. tammikuuta 1992 Las Vegas, Nevada) on yhdysvaltalainen baseballpelaaja, joka pelaa MLB-liigan Chicago Cubsissa. Hänen pelipaikkansa on kolmosvahti.
Bryant teki MLB-debyyttinsä kaudella 2015, ja hänet valittiin tulokaskaudellaan National Leaguen vuoden tulokkaaksi. Hän nousi myös välittömästi yhdeksi Chicagon suosituimmista urheilijoista.
Saúl Craviotto

Saúl Craviotto Rivero (s. 3. marraskuuta 1984 Lérida) on espanjalainen ratamelonnan olympiavoittaja ja maailmanmestari. 191 senttimetriä pitkä ja 97 kilogrammaa painava Craviotto edustaa Club Deportivo Basico Piragua Madridia. 
Craviotto saavutti Carlos Pérezin kanssa kultaa kajakkikaksikon 500 metriltä vuoden 2008 kesäolympialaisista Pekingistä. Vuoden 2012 kesäolympialaisista Lontoosta Craviotto saavutti hopeaa kajakkiyksikön 200 metriltä. Rio de Janeiron olympialaisissa 2016 hän saavutti kultaa kajakkikaksikon 200 metrillä ja pronssia kajakkiyksikön 200 metrillä. Vuodelle 2021 siirretyissä Tokion olympialaisissa hän sai hopeaa kajakkinelikon 500 metrillä. Pariisin olympialaisissa 2024 hän saavutti samassa lajissa pronssia. Hän on voittanut kolme viestimaailmanmestaruutta, kajakkinelosen 500 metrin maailmanmestaruuden 2022 sekä saanut MM-kilpailuissa lisäksi viisi hopeaa ja kaksi pronssia. EM-kilpailuista Craviottolla on kolme kultaa ja kolme hopeaa sekä Euroopan kisoista yksi kulta. Välimeren kilpailuista hän on saavuttanut kaksi kultaa ja yhden pronssin.
Seitsemänvuotiaana melonnan aloittanut Craviotto työskentelee poliisina.
Tony Pappila

Tony Pappila (s. 21. toukokuuta 1997 Göteborg, Ruotsi) on suomalais-ruotsalainen jääkiekkoilija, joka pelaa Ruotsin toiseksi korkeimmalla sarjatasolla HockeyAllsvenskan-joukkue Västerviks IK:ssa. Hän on pelipaikaltaan oikea laitahyökkääjä ja laukoo oikealta.
Ura.
Pappila on Kungälvs IK:n kasvatti. Hän siirtyi 15-vuotiaana Hanhals IF:ään kaudeksi 2012–2013, jolloin Pappila toimi seuran U16-junioreiden kapteenina ja oli joukkueen paras pistemies, maalintekijä ja syöttäjä tehoilla 22+17=39. Hän pelasi kauden aikana myös Hanhalsin J18 ja J20-junioreissa sekä miesten joukkueessa Ruotsin II-divisioonaa. Kaudeksi 2013–2014 Pappila siirtyi Frölunda HC:n J18-junioreihin, mutta vain viiden pelaamansa ottelun jälkeen hän palasi pelaamaan samaa sarjaa kasvattajaseuransa Kulgälvs IK:n paitaan. Pappila pelasi ison osan kaudestaan myös seuran J20-junioreissa.
Kaudeksi 2014–2015 Pappila siirtyi Rögle BK:n J18-junioreihin. Hän pelasi kuitenkin suurimman osan kaudestaan seuran J20-junioreissa, joiden kapteenistoon Pappila nousi seuraavalla kaudella 2015–2016. 17. tammikuuta 2016 hän debytoi Röglen SHL-joukkueessa ottelussa Frölunda HC:tä vastaan, jolloin Pappila sai peliaikaa 57 sekuntia. Ottelu jäi hänelle kauden ainoaksi SHL:ssä. Pappila pelasi kauden aikana miesten pelejä myös neljän ottelun verran lainalla kaksi sarjatasoa alempana Hockeyettan-joukkue Helsingborgs HC:ssä vuoden 2016 vaihteessa.
Pappila siirtyi kaudeksi 2016–2017 varaamattomana eli ns. "franchise -pelaajana" USHL-junioriliigan Chicago Steeliin. Hän pelasi siellä vain kaksi ottelua, kunnes Pappila palasi Ruotsiin ja siirtyi Malmö Redhawksin J20-junioreihin marraskuussa 2016. Hän oli 17 osumallaan joukkueen kolmanneksi paras maalintekijä. Pappila pelasi kauden aikana myös yhden ottelun Malmön SHL-joukkueessa sekä yhden ottelun lainalla HockeyAllsvenskan-joukkue IK Panternissa. Kesäkuussa 2017 hän siirtyi try-outille Allsvenskan-joukkue Västerviks IK:hon. Syyskuussa Pappila sai sinne kauden 2017–2018 kattavan jatkosopimuksen.
Pappila ilmoitti 10. helmikuuta 2020 jättävänsä jääkiekkoilemisen toistaiseksi mielenterveysongelmien vuoksi. Hän kertoi käyttäneensä runsaasti alkoholia ja pelanneensa uhkapelejä jo kuuden vuoden ajan. Hänellä on diagnosoitu olevan todennäköisesti myös ADHD.
Muuta.
Pappilan pikkuveli Tommy pelaa IF Troja-Ljungbyn J20-junioreissa.
AutoJerry

AutoJerry on suomalainen autohuollon kilpailutuspalveluita tarjoava Internet-palvelu. AutoJerry.fi-palvelussa autoilijat voivat keskitetysti kilpailuttaa autohuoltonsa oman lähialueensa autohuoltamoilla ja korjaamoilla. Palveluun rekisteröityneet autohuoltapalveluita tarjoavat yritykset voivat vastata AutoJerryn kautta asiakkaiden tarjouspyyntöihin. Asiakas voi vertailla palvelussa saamiansa tarjouksia ja sopia huoltoajan valitsemansa korjaamon kanssa.
Palvelun käyttäminen.
AutoJerryn kautta autoilijat voivat jättää tarjouspyynnön alueensa autokorjaamoille autonsa huollosta tai korjauksesta. Tarjouspyyntöä tehdessään käyttäjä syöttää palveluun yhteystietonsa, hakee ajoneuvonsa tiedot rekisterinumeron perusteella ja valitsee haluamansa huolto- ja korjauspalvelut. AutoJerry välittää tarjouspyynnön käyttäjän lähialueen huoltamoille, jotka voivat vastata saatuihin tarjouspyyntöihin palvelun kautta. Asiakas voi vertailla tarjouksia ja löydettyään sopivan tarjouksen varata huoltoajan sen antaneelle korjaamolle. Palvelun käyttäminen on autoilijoille täysin maksutonta, mutta korjaamot maksavat palvelun käytöstä AutoJerrylle. Palvelu tarjoaa myös huoltohinnaston, jonka avulla autoilijat voivat arvioida eri huolto- ja korjaustoimenpiteiden kustannuksia.
Autohuoltamot voivat rekisteröityä palveluun vastaanottaakseen tarjouspyyntöjä. AutoJerryn perusjäsenyys on ilmainen ja mahdollistaa tarjouspyyntöihin vastaamisen lisäksi oman korjaamoprofiilin ylläpitämisen palvelussa.
Sivuston suosio.
Vuoden 2016 alkuun mennessä palvelussa oli mukana 960 autokorjaamoa, ja sen kautta on välitetty tarjouksia korjaamoilta autoilijoille yhteensä 80 000 kappaletta. Korjaamojen määrällä mitattuna AutoJerry on noussut Suomen suurimmaksi korjaamoaikoja välittäväksi palveluksi. Kokonaisarvoltaan välitetyt tarjoukset ylittävät 25 miljoonaa euroa. Tammikuussa 2016 AutoJerry oli Suomen 454:nneksi liikennöidyin sivu, Internet-sivustojen liikennemääriä mittaavan Alexa Internetin mukaan. 2018 vuoden tammikuussa autokorjaamoja oli rekisteröitynyt palveluun 1630 ja huollon kilpailuttaneita käyttäjiä oli lähes 200 000. 
Muuta.
AutoJerry on perustettu vuonna 2014 ja sen toimipaikka sijaitsee Oulussa. Vuoden 2016 tammikuussa Alma Median tytäryhtiö Alma Mediapartners Oy hankki omistukseensa 24 prosenttia AutoJerry Oy:n osakekannasta. Osakkuuden avulla Alma Mediapartnersin tavoitteena on laajentaa autoilun medialiiketoimintaa auton vaihtamisen lisäksi auton omistamisen aikaan. Vuoden 2018 tammikuussa Alma Mediapartners Oy hankki kokonaisuudessaan AutoJerry Oy:n osakekannan.
Mollie Williams

Mollie Donecia Williams (s. 1. elokuuta 1990 San Pedro, Kalifornia) on yhdysvaltalainen koripalloilija.
Vuodet 2008–2012 Williams pelasi Washingtonin yliopiston joukkueessa. Hän siirtyi tämän jälkeen ammattilaiseksi Eurooppaan, missä hän pelasi ensimmäisen kauden Maltan pääsarjassa. Hänet valittiin kauden päätteeksi sarjan arvokkaimmaksi pelaajaksi. Seuraavaksi kaudeksi Williams siirtyi Suomen pääsarjassa pelanneeseen Keravan Energia Teamiin. Hän pelasi Keravalla runkosarjan 14,7 pisteen, 11,3 levypallon, 2,3 riiston ja 1,6 torjunnan ottelukohtaisilla keskiarvoilla. Torjunnoissa Williamsin tilastolukema oli runkosarjan toiseksi korkein ja vapaaheittojen onnistumisprosentti 84,4 kolmanneksi korkein.
Kaudeksi 2015–2016 Williams palasi Suomen pääsarjaan Tampereen Pyrintöön.
O-Aminobentsotrifluoridi

o-Aminobentsotrifluoridi (C7H6NF3) on orgaaninen yhdiste ja aniliinin johdannainen. Yhdistettä voidaan käyttää orgaanisessa synteesissä valmistettaessa muun muassa väri- ja lääkeaineita. o-Aminobentsotrifluoridi on m- ja p-aminobentsotrifluoridien isomeeri.
Valmistus ja käyttö.
o-Aminobentsotrifluoridia voidaan valmistaa o-nitrotolueenista klooraamalla sen metyylisivuketju, vaihtamalla klooriatomit fluoriatomeiksi ja pelkistämällä nitroryhmä. Toinen valmistustapa on nelivaiheinen synteesireitti, jossa bentsotrifluoridi reagoi kloorin kanssa m-klooribentsotrifluoridiksi, jonka nitraus johtaa 2-nitro-5-klooribentsotrifluoridiin. Tämän jälkeen nitroryhmä pelkistetään aminoryhmäksi vedyttämällä ja lopuksi pelkistys suoritetaan emäksisissä olosuhteissa, jolloin klooriatomi korvautuu vetyatomilla ja muodostuu o-aminobentsotrifluoridia.
o-Aminobentsotrifluoridia voidaan käyttää eräiden väriaineiden kuten CI Pigment Yellow 154:n, Acid Red 337:n ja FD&amp;C Red 40:n valmistuksessa. Yhdistettä käytetään myös eräiden lääkkeiden kuten meflokiinin ja bikalutamidin valmistamiseen.
Keira Peak

Keira Shuntae Peak (s. 17. toukokuuta 1991) on yhdysvaltalainen koripalloilija.
Vuodet 2010–2014 Peak pelasi Arkansas’n yliopiston joukkueessa. Hän siirtyi tämän jälkeen ammattilaiseksi Eurooppaan, missä hän pelasi kaudella 2013–2014 Suomen pääsarjassa Peli-Karhuissa runkosarjassa 15,3 pisteen ja 8,1 levypallon ottelukohtaisilla keskiarvoilla.
Peak palasi Naisten Korisliigaan kesken kauden 2015–2016 Tampereen Pyrinnön joukkueeseen.
Renault Kadjar

Renault Kadjar on Renault’n vuosina 2015–2022 valmistama keskikokoinen crossover-tyyppinen automalli. Se jakaa suuren osan tekniikastaan Nissan Qashqain kanssa. Mallistossa Kadjar sijoittui pienemmän Capturin ja suuremman Koleosin väliin. Mallin korvaajaksi tuli Renault Austral.
Vuoden 2015 Euro NCAP -kolaritestistä Kadjar sai tulokseksi täydet viisi tähteä. 
Kadjar esiteltiin Geneven autonäyttelyssä keväällä 2015. Moottorivalikoimassa olivat aluksi 1,2-litrainen (130 hv) TCe-bensiinimoottori sekä 1,5- (110 hv) ja 1,6-litraiset (130 hv) dCi-dieselmoottorit. Vetotavaksi oli valittavissa etu- tai neliveto. 
Pariisin autonäyttelyssä syksyllä 2018 esiteltiin kasvojenkohotuksen kokenut Kadjar. Puskurit olivat uudet ja myös etusäleikköön tehtiin muutoksia. Sumuvalot muuttuivat pyöreistä suorakaiteen muotoisiksi. Uusi bensiinimoottori oli Daimlerin kanssa yhteistyössä kehitetty 1,3-litrainen (138/158 hv). Myös dieselmoottoreihin tehtiin uudistuksia, ja niiden tehot nousivat 113 ja 148 hevosvoimaan.
Katri Menna

Katri Menna (s. 22. helmikuuta 1986) on suomalainen koripalloilija.
Menna pelasi vuosina 2007–2008 ja 2012–2014 Naisten Korisliigassa edustaen Forssan Alkua ja BC Nokiaa. Kaudella 2015–2016 Menna pelasi pääsarjajoukkue Tampereen Pyrinnössä ja kaudella 2018–2019 I divisioonassa BC Nokiassa.
Quantico (televisiosarja)

Quantico on yhdysvaltalainen draamasarja, jonka on luonut Joshua Safran. Se alkoi Yhdysvalloissa ABC-kanavalla 27. syyskuuta 2015 ja Suomessa Nelosella 6. tammikuuta 2016. Sarja alkaa kun päähenkilö Alex Parrishia (Priyanka Chopra) epäillään terrori-iskusta. Hänen ja muiden FBI-kokelaiden tarinat selviävät takaumien avulla.
ABC ilmoitti toukokuussa 2018, että sarja päättyy kolmannen tuotantokauden jälkeen.
Ulanqab

Ulanqab (, ) on prefektuuritason kaupunki Kiinan Sisä-Mongolian autonomisen alueen keskiosassa. Kaupungin keskusta sijaitsee linnuntietä noin 120 kilometriä autonomisen alueen pääkaupunki Hohhotista itään. Kaupungin pinta-ala on 54 448 neliökilometriä ja väkiluku 2,14 miljoonaa (2010).
Kaupunki rajoittuu pohjoisessa Xilingolin liittoon, idässä Zhangjiakoun, etelässä Datongin, Shuozhoun, lännessä Hohhotin, Baotoun prefektuuritason kaupunkeihin. Luoteessa kaupunki rajoittuu Mongoliaan.
Hallinnollinen jako.
&lt;br clear=left&gt;
Piirikuntatasolla prefektuuri jaetaan 11 osaan seuraavasti (numerointi kuten oheisessa kuvassa):
Fred Evans

Freddie William Evans (s. 4. helmikuuta 1991 Cardiff, Wales) on brittiläinen amatöörinyrkkeilyn olympiamitalisti ja Euroopan-mestari. 190 senttimetriä pitkä ja 69 kilogrammaa painava Evans kilpailee välisarjassa. 
Evans saavutti hopeaa välisarjasta vuoden 2012 kesäolympialaisista Lontoosta. Hän kärsi finaalissa tappion Kazakstanin Serik Sapijeville. EM-kilpailuista Evansilla on kultaa vuodelta 2011 Walesin edustajana. Tuolloin hänestä ja kärpässarjassa kultaa voittaneesta Andrew Selbystä tuli ensimmäiset EM-kultaa voittaneet walesilaisnyrkkeilijät 86 vuoteen.
Vuonna 2015 Evans mursi toisen nyrkkeilijän leuan pubitappelussa. Hän ei kuitenkaan joutunut vankeuteen.
SpaceX Starbase

SpaceX South Texas Launch Site tai Starbase on SpaceX:n rakenteilla oleva avaruusalustehdas ja laukaisukompleksi Starbasessa Texasissa.
Alkujaan myös yhtiön muiden rakettien käyttöön aiottu keskus on sittemmin keskittynyt ainoastaan Starshipin kehittämiseen (2019-nykyhetki).
Sijainti.
Keskus sijaitsee Atlantin rannikolla joitain kilometrejä Rio Grandesta ja siten Meksikon rajasta pohjoiseen. Lähin asutuskeskus on laukaisukompleksista muutaman kilometrin päässä oleva Boca Chica Village. Runsas kymmenen kilometriä pohjoiseen on noin 5 000 asukkaan Port Isabel. 50 kilometriä länteen päin on lähin suurempi kaupunki, yli sadantuhannen asukkaan Brownsville. Boca Chica Boulevard -tietä ja Boca Chica Villagea lukuun ottamatta alue oli rakentamatonta seutua.
Laukaisukompleksi sijaitsee aivan Atlantin rannalla. Siitä pari kilometriä sisämaahan päin sijaitsevat vierekkäin Boca Chica Village ja tehdas. Laukaisukomplaksin sijainti on Manner-Yhdysvaltain edullisin matalan inklinaation laukaisuihin. Se sijaitsee mahdollisimman lähellä päiväntasaajaa ja itään aukeaa suhteellisen asumaton seutu, Atlantti.
Historia.
Laukaisukompleksin paikasta kilpaili Texasin lisäksi kuusi muuta sijoituspaikkaa. Kompleksin rakennuspaikaksi valikoitui SpaceX:n vuodesta 2012 vuoden 2014 puoliväliin toteuttamassa selvityksessä eteläisessä Texasissa sijaitseva Boca Chica Beach. Yhdysvaltain ilmailuviranomainen (FAA) toteutti alueen ympäristövaikutusten selvityksen, jonka luonnos valmistui huhtikuussa 2013. SpaceX julkisti virallisen päätöksen Boca Chican valinnasta 4. elokuuta 2014. Yhtiö oli hankkinut 17 hehtaaria ja vuokrannut 23 hehtaaria maata alueelta saman vuoden toukokuussa.
Uuden laukaisukompleksin rakennustyöt käynnistyivät syyskuussa 2014. Ensimmäisen laukaisun odotettiin tapahtuvan aikaisintaan vuonna 2016, kun alustan rakennustöitä oltiin aloittamassa. Kompleksin alla olevan maan vakauttamisessa ilmenneiden ongelmien takia alustan valmistuminen viivästyi tammikuussa 2016 julkaistun uutisen mukaan vuoteen 2017, minkä seurauksena ensimmäisen laukaisun ennustettiin tapahtuvan aikaisintaan vuonna 2018. 
Alussa keskusta oli tarkoitus käyttää SpaceX:n kaupallisiin Falcon 9- ja Falcon Heavy -kantorakettien laukaisuihin. Vuonna 2020 Falcon 9:n tai Heavyn laukaiseminen milloinkaan alueelta on epävarmaa. SpaceX:llä on jo kaikkiaan kolme laukaisualustaa niille, ja BFR:n on tarkoitus korvata lopulta molemmat.
BFR:n rakentaminen alueella käynnistyi toden teolla vuonna 2019. Vuonna 2019 laukaisukompleksi toimi BFR:n varhaisversion Starhopperin rakennus- ja laukaisupaikkana. Starhopperin lyhyiden koelentojen loputtua alueella alettiin loppuvuodesta 2019 rakentaa täysikokoisia Starship-prototyyppejä.